# ทางหลวงแผ่นดินหมายเลข 3256
ทางหลวงแผ่นดินหมายเลข 3256 สายบางปู–กิ่งแก้ว แบ่งออกเป็น 2 ช่วง มีระยะทางรวมทั้งหมดประมาณ 24 กิโลเมตร อยู่ในความรับผิดชอบของแขวงทางหลวงสมุทรปราการ สังกัดสำนักงานทางหลวงที่ 13 (กรุงเทพ) กรมทางหลวง
 ช่วงที่ 1 เริ่มจากถนนลาดกระบัง ผ่านถนนเทพรัตน และไปบรรจบกับถนนเทพารักษ์ คือ ถนนกิ่งแก้ว มีระยะทางอยู่ในเขตลาดกระบัง กรุงเทพมหานคร และอำเภอบางพลี จังหวัดสมุทรปราการ
 ช่วงที่ 2 เริ่มจากถนนสุขุมวิท (สายเก่า) ผ่านถนนแพรกษา และไปบรรจบกับถนนเทพารักษ์ คือ ถนนตำหรุ–บางพลี มีระยะทางอยู่ในเขตอำเภอเมืองสมุทรปราการและอำเภอบางพลี จังหวัดสมุทรปราการ

 รายละเอียดของเส้นทาง 
 ถนนกิ่งแก้ว 
ถนนกิ่งแก้ว  เป็นถนนสายหลักที่เชื่อมระหว่างถนนลาดกระบัง ถนนเทพรัตน และถนนเทพารักษ์เข้าด้วยกัน ถนนกิ่งแก้วแยกมาจากถนนลาดกระบังในท้องที่แขวงลาดกระบัง เขตลาดกระบัง กรุงเทพมหานคร จากนั้นมุ่งลงทางทิศใต้เข้าสู่ท้องที่ตำบลราชาเทวะ อำเภอบางพลี จังหวัดสมุทรปราการ ไปบรรจบกับถนนเทพารักษ์ที่ตำบลบางพลีใหญ่ อำเภอบางพลี จังหวัดสมุทรปราการ ตรงข้ามกับถนนตำหรุ–บางพลี ระยะทางประมาณ 14 กิโลเมตร ถนนกิ่งแก้วนั้นมีสะพานลอยคนข้ามทั้งหมด 11 สะพาน แต่ละสะพานนั้นจะมีการตั้งตัวละครในวรรณคดีมากมายบริเวณเกาะกลางอาทิเช่น ทศกัณฐ์ ไมยราพ แต่เดิมถนนแต่เดิมถนนเส้นนี้มีเพียง 2 ช่องทางจราจรตลอดเส้นทาง ซึ่งปัจจุบันได้ขยายเป็น 6-8 ช่องทางจราจรตลอดทั้งสาย สำหรับสะพานข้ามแยกคลองขุด แต่เดิมก่อสร้างเฉพาะเชิงสะพานในขามุ่งหน้าถนนตำหรุ-บางพลีเท่านั้น กรมทางหลวงได้ดำเนินการก่อสร้างสะพานส่วนที่เหลือและถนนตำหรุ-บางพลีจนแล้วเสร็จและเปิดให้สัญจรเมื่อเดือนมิถุนายน 2560 โดยตลอดระยะถนนกิ่งแก้วมีถนนที่สำคัญตัดผ่าน เช่น
 ทางแยกเข้าสนามบินสุวรรณภูมิ (2 แห่ง) บริเวณถนนกิ่งแก้ว ช่วงกิโลเมตรที่ 12 (เป็นทางต่างระดับ) และกิโลเมตรที่ 17 (ไม่เปิดให้ใช้และไม่เป็นทางต่างระดับ)
 ถนนเทพรัตน ด้านบนเป็นทางพิเศษบูรพาวิถี
 ถนนวัดหนามแดง

 ถนนตำหรุ–บางพลี 
thumb|220px|left|ทางหลวงแผ่นดินหมายเลข 3256 ช่วงถนนตำหรุ–บางพลีในอดีต
ถนนตำหรุ–บางพลี  เป็นถนนท้องถิ่นในจังหวัดสมุทรปราการ แยกมาจากถนนสุขุมวิทกิโลเมตรที่ 40 ที่บ้านตำหรุ ตำบลบางปูใหม่ (ในเขตเทศบาลตำบลบางปู) อำเภอเมืองสมุทรปราการ จากนั้นจึงขึ้นไปทางทิศเหนือเข้าสู่พื้นที่ตำบลแพรกษาใหม่ อำเภอเมืองสมุทรปราการ และไปบรรจบกับถนนเทพารักษ์กิโลเมตรที่ 12 ที่บ้านคลองบางกระบือ ตำบลบางพลีใหญ่ อำเภอบางพลี ตรงข้ามกับถนนกิ่งแก้ว (หรือที่ชาวบ้านบริเวณนั้นเรียกว่าแยกคลองขุด) ระยะทาง 10.012 กิโลเมตร เดิมเป็นถนนลาดยางขนาด 2 ช่องจราจร โดยแนวถนนอยู่ทางด้านตะวันออกของคลอง ต่อมาได้ขยายเป็น 6-8 ช่องทางจราจรพร้อมสะพานข้ามแยกคลองขุดที่เชื่อมต่อกับถนนกิ่งแก้ว โดยสร้างคันทางใหม่ทางด้านตะวันตกของคลอง เพื่อให้เป็นถนนทิศทางมุ่งหน้าถนนกิ่งแก้ว ขนาด 4 ช่องจราจร ส่วนคันทางเดิมส่วนใหญ่ยังขนาดเท่าเดิม โดยมีช่องจราจรจำนวน 2-3 ช่อง ถนนตำหรุ–บางพลีนี้เดิมอยู่ในความรับผิดชอบของสำนักงานเร่งรัดพัฒนาชนบท (รพช.) และต่อจากนั้นก็เคยอยู่ในความรับผิดชอบของกรมทางหลวงชนบท (โดยมีหมายเลขทางหลวงชนบทคือ ทางหลวงชนบท สป.1003) แต่ปัจจุบันได้โอนให้อยู่ในความรับผิดชอบของกรมทางหลวงแล้ว ถนนสายนี้จึงเป็นส่วนหนึ่งของทางหลวงแผ่นดินหมายเลข 3256 เพื่อให้เป็นถนนเศรษฐกิจเชื่อมต่อระหว่างบางปู (แหล่งนิคมอุตสาหกรรม) กับสนามบินสุวรรณภูมิ ตลอดระยะทางมีทางแยกสำคัญเพียงแยกเดียว คือ ถนนแพรกษา ในอนาคตจะมีการก่อสร้างรถไฟฟ้าโมโนเรล สายบางปู–สุวรรณภูมิ ซึ่งเชื่อมต่อมาจากสถานีรถไฟฟ้า รถไฟฟ้าแอร์พอร์ตเรลลิงก์ ของสนามบินสุวรรณภูมิ ตัดผ่านถนนเส้นนี้จนไปบรรจบที่ถนนสุขุมวิทแล้วเลี้ยวขวาเชื่อมต่อไปอีกจนบรรจบกับสถานีรถไฟฟ้าบางปู (อนาคต) และทอดยาวไปบรรจบกับสถานีเคหะฯซึ่งเป็นที่สิ้นสุดรถไฟฟ้า BTS ในปัจจุบัน

 ทางแยกที่สำคัญ